**สรุปการบรรยาย วิชา ความร่วมมือทางอาญาในภูมิภาคอาเซียน**

**บรรยายโดย รองศาสตราจารย์ปกป้อง ศรีสนิท**

**วันจันทร์ที่ 14 มีนาคม ๒๕๕๙ เวลา 09.00 – ๑6.๐๐ นาฬิกา**

**ณ ห้องประชุมชั้น 2 อาคารกษาปณ์ สำนักงานเลขาธิการสภาผู้แทนราษฎร ถนนประดิพัทธ์**

**ความหมายของกฎหมายอาญาระหว่างประเทศ**

กฎหมายอาญาระหว่างประเทศ เป็นกฎหมายที่เป็นการผสมระหว่างกฎหมายอาญาที่เกี่ยวกับการนำตัวผู้กระทำผิดมาลงโทษและกฎหมายระหว่างประเทศที่เป็นเรื่องระหว่างรัฐกับรัฐที่นำไปสู่ข้อตกลงหรือ  
ข้อพิพาทระหว่างประเทศ แบ่งออกได้เป็น 2 มิติ คือ

**1. กฎหมายระหว่างประเทศโดยแท้ (Droit International pénal)** มีเนื้อหาเกี่ยวกับ

- ความผิดสากล (International crimes) เช่น ความผิดฐานการก่อการร้าย โจรสลัด การชิงทรัพย์ ปล้นทรัพย์ในทะเลหลวง การค้ามนุษย์ องค์กรอาชญากรรมข้ามชาติ เป็นความผิดที่เริ่มมาจากสนธิสัญญาระหว่างประเทศที่ต้องการปราบปรามการกระทำความผิดที่เป็นภัยต่อสังคมโลกที่ต้องเร่งปราบปราม

- ความผิดอาญาร้ายแรง (jus cogens) เป็นความผิด 4 ฐานที่อยู่ในอำนาจศาลอาญาระหว่างประเทศ ได้แก่

1) การฆ่าล้างเผ่าพันธุ์ (Genocide)

2) อาชญากรรมต่อมวลมนุษยชาติ (Crime against Humanity)

3) อาชญากรรมสงคราม (War Crime)

4) อาชญากรรมรุกราน

**2. กฎหมายระหว่างประเทศแผนกคดีอาญา** (Droit pénal international) มีเนื้อหาเกี่ยวกับ

- เขตอำนาจศาลตามประมวลกฎหมายอาญา มาตรา 4 – 11 เช่น ความผิดที่กระทำในราชอาณาจักรไทย ต้องลงโทษในประเทศไทย ความผิดที่ส่วนหนึ่งส่วนใดทำในประเทศไทย อีกส่วนหนึ่งทำในต่างประเทศ ต้องรับโทษในไทย ซึ่งประเทศในโลกส่วนใหญ่มีเนื้อหาในส่วนนี้

- การส่งผู้ร้ายข้ามแดน เช่น ประเทศไทยขอให้ต่างประเทศส่งผู้ร้ายกลับมาประเทศไทยเพื่อดำเนินคดีหรือต่างประเทศให้ประเทศไทยส่งผู้ร้ายไปให้ต่างประเทศดำเนินคดี

- ความร่วมมือระหว่างประเทศทางอาญา เป็นความร่วมมือของรัฐในการปราบปรามอาชญากรรมในทางอาญาทั้งปวง เช่น การขอความช่วยเหลือในการสืบพยาน หาที่อยู่ผู้ร้าย ขอให้ริบทรัพย์

- การโอนตัวนักโทษ เช่น นักท่องเที่ยวต่างชาติกระทำความผิดในไทยและถูกพิพากษาจำคุกในไทย แต่เนื่องจากเห็นว่าคุกในประเทศไทยมีสภาพที่ลำบาก จึงขอโอนตัวกลับไปติดคุกในประเทศบ้านเกิด ผ่านสนธิสัญญาหรือความร่วมมือต่างๆ ทั้งนี้ ไทยอาจไม่ส่งตัวไปก็ได้ ขึ้นอยู่กับความสัมพันธ์ระหว่างประเทศ หรืออาจเป็นการแลกตัวนักโทษกันก็ได้

**ศาลอาญาระหว่างประเทศ (International Criminal Court : ICC)**

เปิดทำการตั้งแต่ 1 กรกฎาคม ค.ศ. 2002 เป็นศาลถาวร ตั้งอยู่ที่กรุงเฮก ประเทศเนเธอร์แลนด์ ไม่ได้ตั้งขึ้นเฉพาะคดีใดคดีหนึ่งเหมือนศาลชั่วคราวที่พิจารณาคดีเฉพาะกิจ เช่น ศาลทหารที่นูเรมเบิร์กที่พิจารณาคดีนาซี ศาลทหารที่กรุงโตเกียวที่พิจารณาคดีแม่ทัพญี่ปุ่นหลังแพ้สงครามโลกครั้งที่ 2 ในคดีอาชญากรรมสงคราม ศาลระหว่างประเทศเฉพาะกิจที่รวันดา ศาลชั่วคราวระหว่างประเทศที่ยูโกสลาเวีย

ประเทศในอาเซียนที่สมาชิกศาลอาญาระหว่างประเทศ ได้แก่ ฟิลิปปินส์ กัมพูชา

**เขตอำนาจศาลอาญาระหว่างประเทศ**

1. การฆ่าล้างเผ่าพันธุ์มนุษย์ (Genocide) เช่น การสั่งฆ่าทั้งชนเผ่า การทำหมันทั้งเผ่าพันธุ์ การบังคับย้ายถิ่น

2. อาชญากรรมต่อมวลมนุษยชาติ (Crime against Humanity) การโจมตีอย่างเป็นระบบหรืออย่างกว้างขวางต่อพลเมืองที่เป็นประชากร อันเนื่องมาจากนโยบายของรัฐหรือองค์กร เช่น เหตุการณ์ที่เขมรแดงสั่งให้ประชากรไปทำนาหมู่

3. อาชญากรรมสงคราม (War Crime) การละเมิดกฎเกณฑ์ในการใช้อาวุธระหว่างประเทศ เช่น การใช้อาวุธของทหารต่อประชาชน ถ้าเจตนายิงประชาชน

4. อาชญากรรมรุกราน (Crime of Aggression) เป็นการใช้กองกำลังของรัฐๆหนึ่ง ต่ออำนาจอธิปไตยเหนือดินแดนของรัฐอีกรัฐหนึ่งในการ เช่น กรณีอิรักบุกคูเวต

ทั้งนี้ ไม่รวมถึงการก่อการร้าย ยากูซ่า การค้าอาวุธสงคราม

**หลักสำคัญ**

1. หลักเขตอำนาจเสริม (Principle of Complementarity) มีเฉพาะอำนาจเสริมเท่านั้น เฉพาะกรณีที่กลไกภายในประเทศไม่สามารถดำเนินคดีกับผู้ร้ายได้ด้วยตนเอง

2. หลักการไม่พิจารณาคดีซ้ำ (Principle of Ne Bis In Idem) ไม่เปิดการพิจารณาซ้ำ คือ ไม่ดำเนินคดีสองครั้งกับการกระทำกรรมเดียว ถ้าศาลภายในประเทศมีคำพิพากษาเสร็จเด็ดขาดกับอาชญากรแล้ว เว้นแต่การพิจารณาอย่างถูกแทรกแซง ไม่เป็นธรรม

3. หลักความรุนแรงที่เพียงพอ (Principle of Gravity) พิจารณาคดีเฉพาะกรณีที่ร้ายแรง มีผู้เสียชีวิตจำนวนมาก

**หน้าที่ของรัฐที่เกี่ยวข้องกับการส่งตัวผู้กระทำความผิดไปยังศาลอาญาระหว่างประเทศ**

1. ประเทศภาคีต้องส่งผู้ร้ายให้เมื่อมีการร้องขอ

2. ประเทศที่ไม่ใช่ภาคี ไม่มีหน้าที่ต้องส่งผู้ร้ายให้แม้มีการร้องขอ

3. ถ้าคณะมนตรีความมั่นคงแห่งสหประชาชาติมีมติให้นำตัวอาชญากรร้ายแรงขึ้นศาลอาญาระหว่างประเทศพิจารณา ทุกประเทศที่เป็นสมาชิกของสหประชาชาติ แม้ไม่ได้เป็นประเทศภาคีของศาลอาญาระหว่างประเทศก็ต้องปฏิบัติตาม อย่างไรก็ตามวิธีการดังกล่าวเป็นไปได้ยากเนื่องจากของคณะมนตรีความมั่นคงแห่งสหประชาชาติมีสมาชิกถาวรเพียง 5 ประเทศ ซึ่งประกอบด้วย สหรัฐอเมริกา อังกฤษ ฝรั่งเศส รัสเซีย จีน ที่คานอำนาจกันอยู่และมักใช้สิทธิการยับยั้ง (Veto) กับอีกฝ่ายไม่ให้มีการดำเนินคดี

**อายุความในคดีที่ศาลอาญาระหว่างประเทศมีเขตอำนาจ**

ไม่มีอายุความ แต่คดีอาญาในประเทศไทยมีอายุความสูงที่สุด 20 ปี เนื่องจากเป็นประเทศที่ใช้ระบบ Civil Law

**การส่งผู้ร้ายข้ามแดน (Extradition)**

เป็นความร่วมมือระหว่างประเทศทางอาญาเรื่องหนึ่งในความผิดทั้งปวงที่เป็นความผิดสามัญของทุกประเทศโดยการส่งผู้ร้ายข้ามแดนให้อีกรัฐหนึ่ง เกิดขึ้นได้ตั้งแต่ชั้นสอบสวน ระหว่างพิจารณาคดี หรือหลังสิ้นสุดการพิจารณาก็ได้ เช่น นาย ก คนสัญชาติไทย กระทำความผิดในประเทศไทย ประเทศไทยมีอำนาจตามมาตรา 4 ประมวลกฎหมายอาญา ที่จะดำเนินคดีกับนาย ก ในประเทศไทยได้ แต่ถ้านาย ก หนีไปต่างประเทศ ไทยจะตามจับตัวนาย ก ในต่างประเทศหรือไปสืบคดีในต่างประเทศไม่ได้

วิธีการที่สามารถทำได้คือ ประเทศไทยต้องยื่นคำร้องอย่างเป็นทางการให้ต่างประเทศส่งผู้ร้ายมาให้ประเทศไทย ซึ่งเรียกวิธีการนี้ว่า การส่งผู้ร้ายข้ามแดน โดยเรียกประเทศที่ยื่นคำร้องให้ส่งตัวผู้ร้ายว่า ประเทศผู้ร้องขอ และเรียกประเทศที่จะส่งตัวผู้ร้ายว่า ผู้รับคำร้องขอ ซึ่งกรณีนี้ต่างประเทศจะส่งหรือไม่ก็ได้

กรณีที่ต่างประเทศเลือกที่จะส่งผู้ร้ายข้ามแดน อาจเกิดจากมีการทำสนธิสัญญาส่งผู้ร้ายข้ามแดนระหว่างกัน แต่ถ้าไม่มีสนธิสัญญาระหว่างกัน อาจใช้หลักต่างตอบแทน คือถ้าไทยสัญญาว่าจะส่งผู้ร้ายให้เป็นการตอบแทน อีกฝ่ายก็จะส่งผู้ร้ายมาให้ประเทศไทย

**หลักการที่สำคัญในการส่งผู้ร้ายข้ามแดน**

**1. หลักความผิดสองรัฐ (Double Criminality)** เป็นหลักการที่ประเทศที่ร้องขอหรือรับคำร้องขอจะส่งผู้ร้ายข้ามแดนให้กัน เมื่อความผิดที่ร้องขอเป็นความผิดของทั้งสองรัฐ เช่น ความผิดฐานฆ่าคนตาย อย่างไรก็ตามความผิดในประเทศไทยโดยแท้และไม่เป็นความผิดในต่างประเทศ เช่น คดีหมิ่นประมาทที่เป็นคดีในทางแพ่งในประเทศอังกฤษและสหรัฐอเมริกา ดังนั้น ประเทศไทยจะยื่นคำร้องขอให้ประเทศอังกฤษและสหรัฐอเมริกาส่งตัวผู้ร้ายข้ามแดนในคดีหมิ่นประมาทไม่ได้ เพราะประเทศเหล่านี้ไม่ถือว่าคดีหมิ่นประมาทเป็นความผิดอาญา ซึ่งหลักการนี้เป็นหลักการที่สำคัญที่จะมีสนธิสัญญาใดมายกเว้นไม่ได้

**2. หลักการดำเนินคดีเฉพาะเจาะจง (Rule of specialty)** เป็นหลักการที่ประเทศผู้ร้องขอจะต้องดำเนินคดีเฉพาะความผิดที่ระบุในคำร้องเท่านั้น เช่น นาย ก กระทำความผิดฐานฆ่าคนตายและยักยอกทรัพย์ในสถาบันการเงินในประเทศไทยและหนีไปต่างประเทศ ถ้าประเทศไทยต้องการนำตัวนาย ก มาลงโทษประเทศไทยจะยื่นคำร้องเฉพาะคดียักยอกทรัพย์ในสถาบันการเงินซึ่งมีโทษที่เบากว่า แล้วจะมาลงโทษนาย ก ในฐานความผิดฆ่าคนตายด้วยไม่ได้ คือจะร้องขอโดยมีคดีอื่นแอบแฝงไม่ได้ เป็นการขัดหลักความไว้วางใจ

**3. หลักไม่พิจารณาคดีซ้ำ (Ne bis in idem)** เป็นหลักการห้ามดำเนินคดีสองครั้งกับการกระทำกรรมเดียว โดยประเทศผู้รับคำร้องจะไม่ส่งตัวผู้ร้าย ถ้าศาลภายในประเทศตนมีคำพิพากษาเสร็จเด็ดขาดกับอาชญากรแล้ว

**4. หลักไม่ส่งคนชาติ (Non - extradition of nationals)** เป็นหลักการที่ใช้ในประเทศ Civil Law โดยจะส่งเฉพาะผู้ร้ายที่เป็นชาติอื่น เว้นแต่มีข้อยกเว้น ในสนธิสัญญา หรือมีข้อยกเว้นที่รัฐบาลอนุมัติ

**5. หลักไม่ส่งไปประเทศที่มีโทษประหาร (Non - extradition of Death penalty)** เป็นหลักการที่ประเทศผู้รับคำร้องจะไม่ส่งตัวผู้ร้ายไปยังประเทศที่มีโทษประหาร เว้นแต่จะมีการทำคำรับรองกับประเทศผู้รับคำร้องเป็นรายคดี ว่าจะไม่ลงโทษประหารชีวิตกับผู้กระทำความผิด เช่น ประเทศไทยมีโทษประหารในหลายฐานความผิด เช่น คดีฆ่าคนตาย คดียาเสพติด แม้ประเทศไทยไม่มีการประหารจริงตั้งแต่ 2553 ประเทศไทยก็ต้องไปทำคำรับรองกับผู้รับคำร้องว่าจะไม่ลงโทษประหารชีวิต

**6. หลักไม่ส่งคดีทางการเมือง (Non extradition of political offences)** เนื่องจากไม่ใช่ความผิดทางอาญาโดยแท้

**7. หลักไม่ส่งคดีทางทหาร (Non extradition of military offences)** เนื่องจากไม่ใช่ความผิดทางอาญาโดยแท้

**8. หลัก Non – Refoulement** เป็นหลักการที่ประเทศผู้รับคำร้องจะไม่ส่งผู้ร้ายข้ามแดน ถ้ามีหลักฐานอย่างน่าเชื่อถือว่ามีการเลือกปฏิบัติในการส่งผู้ร้ายข้ามแดน หรือผู้กระทำความผิดไม่ได้รับการรับรองเรื่องสิทธิมนุษยชนตามที่บัญญัติในกติการะหว่างประเทศว่าด้วยสิทธิพลเมืองและสิทธิทางการเมือง (International Covenant on Civil and Political Rights : ICCPR) หรือได้รับอันตรายจากการละเมิดสิทธิมนุษยชน เช่น ส่งไปแล้วถูกทรมาน หรือถูกบังคับให้สูญหาย ถ้าประเทศใดมีรายงานว่าการดำเนินคดีไม่ได้มาตรฐาน ICCPR ประเทศอื่นก็จะปฏิเสธไม่ส่งผู้ร้ายข้ามแดน ตามหลัก Non – Refoulement

สหภาพยุโรปมีสนธิสัญญาพหุภาคีที่สำคัญ คือ หมายจับสหภาพยุโรป (European Arrest Warrant) เป็นหมายจับที่มีผลบังคับทั่วสหภาพยุโรป สามารถไปจับตัวผู้กระทำความผิดได้ในทุกประเทศในสหภาพยุโรป

ประเทศที่ไทยมีสนธิสัญญาส่งผู้ร้ายข้ามแดน มีทั้งหมด 10 ประเทศ ได้แก่

1. อังกฤษ 6. เบลเยี่ยม

2. อินโดนีเซีย 7. ฟิลิปปินส์

3. สหรัฐอเมริกา 8. จีน

4. กัมพูชา 9. บังคลาเทศ

5. ลาว 10. เกาหลีใต้

อย่างไรก็ตาม กระบวนการส่งผู้ร้ายข้ามแดนที่ถูกต้อง ต้องผ่านกระบวนการศาล เช่น ประเทศผู้รับคำร้องขอต้องนำตัวผู้กระทำความผิดมาขึ้นศาลภายในประเทศเพื่อคุ้มครองสิทธิก่อนส่งตัวไปยังประเทศผู้ยื่นคำร้อง

วิธีการส่งผู้ร้ายข้ามแดนที่ไม่ถูกกฎหมาย เช่น การผลักดันออกตามกฎหมายคนเข้าเมือง

ประเทศที่ไทยมีสนธิสัญญาว่าด้วยความช่วยเหลือซึ่งกันและกันในเรื่องทางอาญา ได้แก่ สหรัฐอเมริกา, สหราชอาณาจักร, แคนาดา, ฝรั่งเศส, นอร์เวย์, จีน, เกาหลีใต้, อินเดีย, โปแลนด์, เปรู, ออสเตรเลีย

ส่วนประเทศศรีลังกา, เบลเยี่ยม, ยูเครน มีสนธิสัญญาระวห่างกันแต่ยังไม่มีผลบังคับ

**สนธิสัญญาว่าด้วยความร่วมมือระหว่างประเทศในเรื่องทางอาญาของอาเซียน (ASEAN Treaty on Mutual Legal Assistance I n Criminal Matters 2004, ASEAN MLAT)**

**1. กรอบความร่วมมือ (Scope of Assistance)**

สนธิสัญญาได้กำหนดให้รัฐภาคีต้องให้ความร่วมมืออย่างกว้างขวางที่สุดเท่าที่จะเป็นไปได้ในการสอบสวน การฟ้องคดี และวิธีพิจารณาความอาญา

**2. ลักษณะของความร่วมมือระหว่างประเทศ**

- การรับพยานหลักฐาน หรือ การรับคำให้การของบุคคล

- การจัดบุคคลเพื่อให้พยานหลักฐานหรือช่วยเหลือในทางอาญา

- การบริการเอกสารทางการศาล

- การค้นและยึดทรัพย์

- การตรวจสอบวัตถุหรือตรวจสอบสถานที่

- การให้เอกสารต้นฉบับ หรือฉบับสำเนารับรองถูกต้อง รวมทั้งบันทึกและวัตถุพยาน

- การแยกแยะและติดตามทรัพย์ที่ได้จากการกระทำความผิดหรือทรัพย์ที่ใช้ในการกระทำความผิด

- การอายัดทรัพย์ที่ได้มาจากการกระทำความผิดซึ่งอาจถูกริบทรัพย์ต่อไป

- ริบทรัพย์ที่ได้มาจากการกระทำความผิด

ในบางคดีผู้กระทำความผิดมีการประเมินอย่างมีเหตุผลว่าสามารถได้รับผลประโยชน์มากกว่าเสียประโยชน์ เช่น คดีทุจริตคอรัปชั่น คดียาเสพติด ดังนั้น จึงต้องทำให้ผู้ที่จะกระทำความผิดรู้สึกเสียประโยชน์มากกว่าได้ประโยชน์ เช่น เพิ่มโทษจำคุกให้มากขึ้น ปรับเงินเป็นเป็นจำนวนที่มากเพียงพอในการลงโทษ ริบทรัพย์จากการกระทำความผิด

- กำหนดและแยกแยะพยานบุคคลและผู้ต้องสงสัย

- ความร่วมมืออื่นๆตามแต่จะตกลงกันโดยสอดคล้องกับวัตถุประสงค์ของสนธิสัญญาและกฎหมายของรัฐรับคำร้องขอ

**3. ข้อยกเว้นที่อยู่นอกกรอบความร่วมมือ**

- การจับกุมหรือคุมขังบุคคลเพื่อการส่งผู้ร้ายข้ามแดน

- การบังคับตามคำพิพากษาของศาลประเทศผู้ร้องขอเหนือดินแดนของรัฐผู้รับคำร้องขอ เว้นแต่กฎหมายของรัฐผู้รับคำร้องขอเปิดช่องให้ทำได้

- การโอนตัวบุคคลที่ถูกคุมขังเพื่อการรับโทษ (การโอนตัวนักโทษ)

- การโอนคดีอาญา

**4. เหตุปฏิเสธการให้ความช่วยเหลือ (Limitation on Assistance)**

**เหตุหลัก** รัฐต้องปฏิเสธเนื่องจากมีการระบุในสนธิสัญญา

- ความผิดทางการเมือง (Political Nature)

- ความผิดทางการทหาร (Military Offence)

- มูลเหตุจากการเลือกปฏิบัติ (Discrimination Ground)

- ถูกพิพากษาคดีแล้ว (ne bis in idem)

- ไม่เข้าหลักความผิดสองรัฐ (Double Criminality)

- กระทบกระเทือนอำนาจอธิปไตย ความมั่นคง ความสงบเรียบร้อย ผลประโยชน์สาธารณะ หรือ ประโยชน์ที่จำเป็นอื่นๆ

- ไม่ยืนยัน “หลักต่างตอบแทน” (Reciprocity)

- ไม่ยืนยัน “หลักความผิดเฉพาะเรื่อง” (Rule of Specialty)

- ไม่ได้ยืนยันว่าจะส่งคืนวัตถุแห่งความร่วมมือ (เช่น พยานหลักฐาน) เมื่อรัฐผู้ถูกร้องขอเรียกให้ส่งคืนเมื่อเสร็จคดี

- อาจกระทบกระเทือนการดำเนินคดีอาญาภายในรัฐผู้รับคำร้องขอ

- การให้ความช่วยเหลืออาจขัดกับบทบัญญัติของกฎหมายของรัฐผู้รับคำร้องขอ

**เหตุรอง** เป็นดุลพินิจของรัฐ**ที่**จะปฏิเสธหรือไม่ก็ได้ ขึ้นอยู่กับสัมพันธ์ระหว่างประเทศหรือปัจจัยอื่นๆ

- รัฐผู้ร้องขอไม่ทำตามบทบัญญัติที่เป็นสาระสำคัญของสนธิสัญญานี้

- การให้ความช่วยเหลืออาจกระทบต่อความปลอดภัยของบุคคล ไม่ว่าบุคคลนั้นจะอยู่ในรัฐที่รับคำร้องขอหรือไม่

- การให้ความช่วยเหลืออาจจะเป็นภาระเกินสมควรต่องบประมาณของรัฐที่รับคำร้องขอ

**5) การตั้งผู้ประสานงานกลาง (Central Authority)**

กำหนดให้มีผู้ประสานงานกลางเพื่อยื่นและรับคำขอช่วยเหลือ (ผู้ประสานงานกลางของประเทศไทย คือ อัยการสูงสุด) เมื่อต้องการความร่วมมือทางอาญาระหว่างประเทศ โดยทุกหน่วยในประเทศผู้ร้องขอจะติดต่อผู้ประสานงานกลางของประเทศตน เพื่อให้ผู้ประสานงานกลางไปติดต่อผู้ประสานงานกลางของประเทศผู้รับคำร้องขอเพื่อขอความช่วยเหลือ

ผู้ประสานงานกลางอาจจะสื่อสารกันโดยตรงโดยไม่ต้องใช้ช่องทางการทูต (Diplomatic Channel) หรืออาจเลือกที่จะขอและส่งความร่วมมือผ่านของทางการทูตก็ได้

**6) การให้ความช่วยเหลือ (Requests)**

เมื่อได้ร้องขอไปยัง

- ประเทศผู้รับคำร้องขอ (Requested State)

- ตำรวจสากล (International Criminal Police Organization, INTERPOL)

- ตำรวจอาเซียน (Southeast Asian Police Organization, ASEANAPOL)

**7) ข้อจำกัดของการใช้พยานหลักฐานที่ได้รับจากความช่วยเหลือ**

ผู้ร้องขอต้องใช้พยานหลักฐานหรือข้อมูลที่ได้จากการช่วยเหลือเฉพาะกับการดำเนินคดีที่กำหนดในคำร้องขอเท่านั้น

**8) การคุ้มครองความลับ**

- ในสนธิสัญญาข้อ 9 กำหนดให้รัฐผู้ร้องขอกับรัฐผู้รับคำร้องขอต้องรักษาความลับของข้อมูลหรือพยานหลักฐานที่ส่งให้กันในความร่วมมือระหว่างประเทศในเรื่องทางอาญา

**9) ความร่วมมือทางพยานหลักฐาน**

- ส่งพยานให้ใช้ดำเนินคดี

- ส่งพยานกลับคืนเมื่อเสร็จคดี

- ส่งพยานกลับชั่วคราวหากรัฐผู้รับคำร้องขอต้องการใช้ดำเนินคดี

**10) การอนุญาตให้บุคคลผ่านแดนไปอื่น (Transit)**

- รัฐผู้รับคำร้องขออาจอนุญาตให้รัฐผู้ร้องขอนำผู้ถูกคุมขังผ่านแดนไปยังที่อื่นได้

**11) การค้นและยึด (Search and Seizure)**

- ดำเนินการค้นและยึดหากมีข้อมูลเชื่อได้ว่าเอกสาร บันทึก หรือวัตถุนั้นเกี่ยวข้องกับคดีอาญาที่ร้องขอ

- รัฐผู้ร้องขอจะต้องปฏิบัติตามเงื่อนไขแห่งการรักษาวัตถุดังกล่าวตามที่กำหนดโดยรัฐผู้รับคำร้องขอ

**12) การกำหนดที่อยู่และแยกแยะบุคคล (Location or Identification of Persons)**

- รัฐผู้รับคำร้องขอจะต้องใช้ความพยายามอย่างที่สุดที่จะกำหนดตัวบุคคลและสถานที่อยู่ตามคำขอที่เชื่อได้ว่าบุคคลดังกล่าวอยู่ในเขตอำนาจรัฐผู้รับคำร้องขอ

**มุมมองของศาลรัฐธรรมนูญไทยกับความร่วมมือระหว่างประเทศในเรื่องทางอาญา**

พ.ร.บ. ความร่วมมือระหว่างประเทศในเรื่องทางอาญา พ.ศ. 2535 มีมาตราหนึ่งได้บัญญัติว่าพยานหลักฐานที่ได้จากความร่วมมือระหว่างประเทศในเรื่องทางอาญาให้รับฟังได้ในศาลไทย อย่างไรก็ตามศาลรัฐธรรมนูญได้วินิจฉัยว่ามาตราดังกล่าวขัดรัฐธรรมนูญ เนื่องจากตามรัฐธรรมนูญจำเลยมีสิทธิที่จะเผชิญหน้ากับพยานหลักฐานทั้งปวง พยานหลักฐานที่สืบเพื่อลงโทษจำเลยต้องนำมาปรากฏต่อหน้าจำเลย เพื่อให้จำเลยสามารถซักค้านพยานได้ ทำให้เกิดปัญหาในทางปฏิบัติว่าพยานหลักฐานที่ศาลหรือเจ้าหน้าที่ต่างประเทศสืบให้และเป็นเอกสารข้ามแดน ศาลไทยต้องเชิญพยานหลักฐานจากต่างประเทศมาปรากฎต่อหน้าจำเลยในศาลเท่านั้น ซึ่งในข้อเท็จจริงพยานอาจไม่สามารถเดินทางมาประเทศไทยได้